二十九日道中次韻酬寄羅鄂州
作者：項安世
朝代：宋

paragraphs: 經世事日遠，獨往奈婆娑。
兩途一未遂，痛飲復高歌。
往者長已矣，黄山鬰嵯峨。
在者聊復爾，後生誰錯摩。
向來志士心，中夜如驚波。
秋鷹錦韝鏇，天馬金盤陀。
用士苦不早，歲月颯已過。
剖符蠻觸間，使逐屈宋哦。
珊珊青霞珮，粲粲紫玉珂。
不嗔舞地小，但道暮山多。
我意欲憐君，將如君笑何。